**Latvijas Radio 3 „Klasika” aicina interesentus pieteikties Čehijas Radio izsludinātajam Antonīna Dvoržāka Starptautiskajam Jauno mūziķu konkursam „Concertino Praga 2022”.**

Šogad konkursā aicinām piedalīties vijolniekus, čellistus, pianistus, klavesīnistus, akordeonistus, arfistus, ģitāristus, flautistus, obojistus, klarnetistus, fagotistus, trompetistus, mežradzniekus, saksofonistus un trombonistus.

Dalībniekiem, kuri spēlē vijoli, čellu, klavieres, klavesīnu, akordeonu, arfu vai ģitāru konkursa fināla laikā jābūt līdz 16 gadu vecumam (dzimuši 2006. gada 17. septembrī vai jaunāki);

Dalībniekiem, kuri spēlē flautu, oboju, klarneti, fagotu, trompeti, mežragu, saksofonu vai trombonu konkursa fināla laikā jābūt līdz 17 gadu vecumam (dzimuši 2005. gada 17. septembrī vai jaunāki).

Nacionālās atlases dalībniekiem jāiesūta video ieskaņojumi, kas veikti laika periodā no 2021. gada 1. jūlija līdz 2022. gada 28. janvārim. Nav atļauta ierakstu montēšana.

Ieskaņojumā jāietver vismaz divi skaņdarbi, priekšnesuma kopējā hronometrāža 15–20 minūtes. Vismaz vienam no izvēles programmas skaņdarbiem vajadzētu būt instrumenta standarta repertuāra skaņdarbam. Ieteicams veidot dažādu stilu programmu. Plašāk par konkursa noteikumiem un rekomendējamā skaņdarba iekļaušanu savā programmā skatīt [www.concertino.czechradio.eu/](http://www.concertino.czechradio.eu/)

Sagatavotais pieteikuma video un īss biogrāfijas izklāsts jāsūta LR3 „Klasika” Mūzikas apmaiņas projektu producentei Zanei Prēdelei (zane.predele@latvijasradio.lv; +371 28376916) **līdz šī gada 28. janvārim**. Pēc žūrijas lēmuma atlases rezultāti tiks izziņoti 7. februārī. Jaunie mūziķi tiks aicināti uz Latvijas Radio 1. studiju veikt programmas ieskaņojumu konkursa vajadzībām laikposmā līdz šī gada 24. martam.

Konkursa „Concertino Praga 2022” fināls paredzēts 2022. gada 16. septembrī tiešraidē Dvoržāka Prāgas Starptautiskā mūzikas festivāla laikā, kad finālisti uzstāsies ar orķestri un sacentīsies par laureāta godu un naudas prēmijām.